સ્માર્ટસિટીના નામે વડોદરાના ઐતિહાસીક વારસા સમાન યુનિ. કેમ્પસની જમીન પર વધતુ જોખમ
નવગુજરાત સમય | Publish Date: Jun 24 2018 7:44PM
વડોદરાના સ્માર્ટસિટીના વાઘા પહેરાવવા માટે સજ્જ બની ગયેલા વહીવટી તંત્રનો ડોળો હવે ઐતિહાસીક વારસા સમાન મ.સ.યુનિ. કેમ્પસની વધુ એક જમીન પર પડવા માંડ્યો છે. આંતરરાષ્ટ્રિય કક્ષાના બનાવવામાં આવેલા એસ.ટી. ડેપો કાર્યરત થઇ ગયા બાદ હવે તેમાંથી એસ.ટી બસ કાઢવાની ઉભી થયેલી તકલીફના નામે યુનિ. પાસે નવ હજાર ચોરસ ફૂટ જમીનની કોર્પોરેશન દ્વારા માંગણી કરવામાં આવી છે. આ વિવાદનો હજી અંત આવ્યો નથી ત્યાંતો વધુ એક વખત યુનિ. કેમ્પસમાં આવેલી એક્સપરિમેન્ટ સ્કૂલના મેદાન અને પાર્કિંગની લગભગ ૨૮ હજાર ચોરસ ફુટ જમીન પર હક્કદાવો રજૂ કરીને કાનૂની વિવાદ છેડ્યો છે.
બ્યુટિફિકેશનનાનામે યુનિ. ની જમીન છીનવવાનો કારસો કરનાર કોર્પોરેશના સત્તાધીશો દ્વારા યુનિ.ની એક્સપરિમેન્ટલ હાઇસ્કૂલના વિદ્યાર્થીઓનું મેદાન પણ છીનવાય જાય તેવી પરિસ્થિતિ ઉભી થશે તે નિશ્ચિત છે. ગત વર્ષે વડોદરા મ્યુનિ. કોર્પોરેશન સત્તાધીશો દ્વારા આ જમીન રોડલાઇનમાં આવતી હોવાનું જણાવીને યુનિ. પાસેથી કબ્જો મેળવવાની માંગણી કરી હતી. તેનો વિવાદ ઉઠતાં વાતને પડતી મૂકવામાં આવી હોવાની વાતો વહેતી કરવામાં આવી હતી. આખરે વીએમસીએ મ.સ. યુનિ. તથા સીટી સર્વેને પ્રતિવાદી બનાવીને કલેક્ટર સમક્ષ અપીલ કરીને કાયદાકીય લડત આરંભી દીધી છે. જેમાં તેઓએ યુનિ.એ આ જમીનનું ગેરકાયદે દબાણ કર્યુ હોવાનુ જણાવીને આ જમીન સરકાર હસ્તક કબ્જે કરવાની માંગણી કરી છે. આ વિવાદની અરજી દાખલ કરવી કે કેમ? તે અંગે આગામી તારીખ ૯મી જુલાઇના રોજ અદાલતમાં સુનાવણી રાખવામાં આવી છે. જે અંગેની નોટીસની મ.સ.યુનિ. તથા સીટી સર્વેને બજવણી કરી દેવામાં આવી છે.
અત્રે ઉલ્લેખનીય છે કે, ઐતિહાસીક વારસો ધરાવતી એક્સપરિમેન્ટલ સ્કૂલમાં ગુજરાતી માધ્યમના ૧૨૫૦ જેટલા વિદ્યાર્થી અભ્યાસ કરી રહ્યા છે જ્યારે અંગ્રેજી માધ્યમમાં ૪૫૦ જેટલા વિદ્યાર્થીઓ અભ્યાસ કરે છે. તમામ વિદ્યાર્થીઓ માટે એકમાત્ર મેદાન આવેલું છે, તેની સાથે વાહનોના પાર્કીંગની જગ્યા, બાળકોની કેન્ટીન આવેલી છે. આ પૈકીનો એક મોટો હીસ્સો આ જમીનમાં છીનવાઈ જાય તેવી શકયતાઓ છે.
વડોદરા મ્યુનિસિપલ કોર્પોરેશને એમ.એસ.યુનિવર્સિટીને અડીને જનમહેલ બનાવવાની કામગીરીનો આરંભ કરી દીધો છે. આ બિલ્ડીંગની કામગીરી શરૂ થયા બાદ હવે ફેકલ્ટી ઓફ લોની બાજુમાં નવ હજાર સ્ક્વે. ફુટ જમીની માંગણી કરીને વિવાદ ઉભો કર્યો છે. યુનિ. સત્તાધીશોએ આ જમીનની સામે ત્રણ શરતો મૂકી છે. જે બાબતે યુનિ. સાથે ચર્ચા કરવા માટે એક કમિટિની પણ યુનિ. સિન્ડિકેટ દ્વારા રચના કરવામાં આવી છે. જો કે, આ મામલે હજી સુધી કોઇ જ નક્કર નિર્ણય લેવામાં આવ્યો નથી ત્યાં વીએમસી દ્વારા બીજી જમીન મેળવવા હવે કાયદાકીય લડત શરૂ કરીને યુનિ.ને ભીંસમાં મૂકવાનો પ્રયાસ શરૂ કરી દીધો છે.
વડોદરાના વિકાસ માટે ભૂતકાળમાં એમ.એસ.યુનિવર્સિટીની જમીન અનેક વખત લેવામાં આવી છે. તેની સામે યુનિ.ને કોઇ જમીન આપવામાં આવી નથી. યુનિ.એ જ્યારે જમીન માગી તો સરકારે કરોડો રૂપિયા માગ્યા હોવાના પણ કિસ્સાઓ બન્યા છે.
આર્ટ્સ ફેકલ્ટીથી સયાજીગંજ પગપાળા જઈ શકાય એવો દરવાજો હતો. જે ૨૦૧૨માં બંધ કરી દેવામાં આવ્યો હતો. ત્યારે યુનિવર્સિટીએ એ દરવાજાના બદલે સાયન્સ ફેકલ્ટીની સામેના ગાર્ડનમાં એક ભવ્ય દરવાજો બનાવવાના પ્રયાસના ભાગરૂપે યુનિ.એ દિવાલની બહારની તરફ ટ્રાફિક પોલીસે ટોઈંગ કરેલા વાહનોનો પોઇન્ટ આવેલો છે. આ જગ્યાની માંગણી કરી તો તે સમયે તત્કાલીન કલેક્ટર ડો. વિનોદ રાવે જ બાર કરોડ જમા કરાવવા માટે યુનિ.ને જાણ કરી હતી. આજે વીએમસીના કમિશ્નર તરીકે બિરાજતા ડો. રાવ તરફથી યુનિ. પાસેથી જમીન કબ્જે કરવા માટે તમામ પ્રયાસ શરી કરી દેવામાં આવ્યા છે.